**Dôvodová správa**

**Všeobecná časť**

Zdravotné poisťovne, ktoré sa majú na základe zákona č. 581/2004 Z. z. o zdravotných poisťovniach, dohľade nad zdravotnou starostlivosťou a o zmene a doplnení niektorých zákonov transformovať na akciové spoločnosti, budú od januára 2005 práve v procese transformácie veľmi zraniteľné. Riešenie ich záväzkov ešte nie je dokončené aj vďaka komplikáciám s osobitným účtom prerozdelenia.

V týchto podmienkach Ministerstvo zdravotníctva SR považuje za účelné dočasne obmedziť možnosť exekúcie majetku a finančných prostriedkov na účtoch zdravotných poisťovní, ktoré slúžia na úhradu zdravotnej starostlivosti a spustiť tvrdé rozpočtové obmedzenia až od momentu ich transformácie na akciové spoločnosti. V tomto časovom období zároveň dôjde k definitívnemu vyriešeniu ich záväzkov.

Návrh zákona nezakladá zvýšené nároky na štátny rozpočet, nemá vplyv na rozpočet obcí a vyšších územných celkov a nemá vplyv na zamestnanosť a životné prostredie.

Návrh zákona je v súlade s Ústavou Slovenskej republiky, zákonmi a medzinárodnými zmluvami a inými medzinárodnými dokumentmi, ktorými je Slovenská republika viazaná.

Doložka zlučiteľnosti

**návrhu zákona**

**s právom Európskych spoločenstiev a s právom Európskej únie**

**1. Navrhovateľ zákona:** vláda Slovenskej republiky

**2. Názov návrhu zákona: N**ávrh zákona, ktorým sa mení a dopĺňa zákon č. 581/2004 Z. z. o zdravotných poisťovniach,  dohľade nad zdravotnou starostlivosťou a o zmene a doplnení niektorých zákonov

**3.** **Záväzky Slovenskej republiky vo vzťahu k Európskym spoločenstvám a Európskej únii:**

a) problematika návrhu zákona nie je prioritou aproximácie práva,

b)  Slovenská republika neprevzala žiadny záväzok vo vzťahu k upravovanej problematike v návrhu zákona.

**4. Problematika návrhu zákona**

a) nie je upravená v primárnom práve

b) nie je upravená v sekundárnom práve

**5. Stupeň zlučiteľnosti návrhu zákona s právom Európskych spoločenstiev:** bezpredmetné

**6. Gestor:** bezpredmetné

**7. Účasť expertov pri príprave návrhu zákona:** nebola

**Doložka finančných, ekonomických a environmentálnych vplyvov**

**a vplyvov na zamestnanosť**

Návrh zákona nezakladá zvýšené nároky na verejné financie.

Návrh zákona nemá dodatočný finančný dopad na obyvateľov a hospodárenie podnikateľskej sféry.

Návrh zákona nemá dopad na životné prostredie.

Návrh zákona nemá vplyv na zamestnanosť.

**Osobitná časť**

**K článku I**

**K bodu 1**

Upresňuje sa nezlučiteľnosť funkcie člena správnej rady, ktorý je zamestnancom úradu.

**K bodu 2**

Ustanovuje sa dôvod zániku výkonu funkcie člena správnej rady, ktorý je zamestnancom úradu v záujme toho, aby bolo možné dodržať zloženie správnej rady ustanovené v § 24 ods. 1. písm. c) aj v prípade ukončenia pracovného pomeru člena správnej rady, ktorý je zamestnancom úradu.

**K bodu 3**

**N**avrhuje sa vylúčiť z exekúcií a výkonu rozhodnutia taxatívne vymedzené finančné prostriedky a majetok zdravotných poisťovní až do času ukončenia transformácie – do vzniku akciových spoločností.

**K článku II**

Dátum účinnosti sa navrhuje v nadväznosti na návrh na skrátené legislatívne konanie.

V Bratislave 10. novembra 2004

**Mikuláš D z u r i n d a , v.r.**

predseda vlády

Slovenskej republiky

**Rudolf Z a j a c , v.r.**

minister zdravotníctva

Slovenskej republiky